### Beslutning

Godkendt.

### Sagsfremstilling

## Resume og sagens baggrund

[adresse] ved Vandfaldsmøller blev fredet i 2019, hvilket indebærer, at der skal foreligge en plejeplan for arealet med udgangspunkt i fredningens formål. Udkastet til plejeplanen er skrevet af Faunaforst for Kalundborg Kommune og har været i høring hos forskellige interessenter. Plejeplanen, som nu foreligger til godkendelse, er revideret af Kalundborg Kommune med udgangspunkt i de kommentarer, der er kommet.

## Indstillinger

Chefen for Plan, Byg og Miljø indstiller, at plejeplan for Torsø ved Vandfaldsmøller vedtages og plejen af kritiske områder med orkideer sættes i gang i indeværende år.

## Behandling

Teknik- og Miljøudvalget.

## Sagsfremstilling

Plejeplanen for Torsø ved Vandfaldsmøller (bilag 1-3) er skrevet med udgangspunkt i fredningens formål, som er at sikre områdets landskabelige værdier, naturværdier og skabe grundlag for naturpleje. Et udkast til den foreliggende plan var i 4 ugers høring ved ejerne, Aarhus Universitet og Danmarks Naturfredningsforening (DN). Det var DN som rejste fredningssagen, som førte til fredningen af området i 2019. Kun DN afgav høringssvar som fremgår af sagens bilag 4.

Torsø-fredningen ligger indenfor den foreslåede afgrænsning af [adresse]. Hvis Kattrup Vildnis-projektet bliver gennemført vil Torsø-fredningen blive afgræsset i den forbindelse. Kalundborg Kommune har foreslået en begrænset pleje af de kritiske områder (med orkideer) og at pleje af resten af fredningen afventer en afklaring af [adresse]. DN har dog i deres høringssvar ønsket at plejen af *hele* Torsø-fredningen gennemføres allerede fra i år.

Plejen af kritiske områder med orkideer vil koste ca. 50.000 kr. om året og vurderes at kunne holdes indenfor eksisterende plejebudget. Pleje af hele Torsø-fredningen som DN ønsker vil koste ca. 200.000 kr. årligt.

Der er et naturplejebudget på ca. 600.000 kr. årligt - en udgift på ca. 200.000 om året til Torsø-fredningen er dermed ca. 1/3 af det årlige budget. Dette vil betyde at pleje på andre vigtige naturområder ikke vil kunne gennemføres. Naturpleje som er planlagt i de kommende år er fx rydning på [adresse], rydning af stier og vegetation i [adresse] og hegning samt rydning ved værdifuld natur på [adresse].

Administrationen anbefaler, at naturplejen af Torsø-fredningen, udover plejen af de kritiske områder, afventer udfaldet af Kattrup Vildnis-sagen.

Den første plejeplan gælder fem år, men kan også revideres efter behov eller ændrede forudsætninger. Efterfølgende plejeplaner gælder for højest ti år.

## Økonomiske konsekvenser

Ingen bemærkninger.